Mumford & Sons

Mumford & Sons, անգլիական ռոք խումբ Լոնդոնից՝ ձևավորված 2007 թվականին։ Խմբի անդամներն են՝ Մարկուս Մամֆորդ (, վոկալ, կիթառ և հարվածային գործիքներ), ՈՒինսթոն Մարշալ (, վոկալ, կիթառ, բանջո), Բեն Լովեթը (, վոկալ, ստեղնաշարային գործիքներ, դաշնամուր, երգեհոն) և Թեդ Դվեյն (, վոկալ, բաս-կիթառ, կոնտրաբաս)։

Խումբը թողարկել է երեք ալբոմ՝ Sigh No More (2009), Babel (2012) և Wilder Mind (2015)։ Դեբյուտային ալբոմ Sigh No More-ը հիթ դարձավ Մեծ Բրիտանիայում (№ 6 UK Album Charts) և առաջինն էր Billboard-ի Top Independent Albums ցուցակում. 2010 թվականի հուլիսին Sigh No More-ը առաջադրվել է Mercury Prize մրցանակին. 2011 թվականի փետրվարի 15-ին BRIT Awards մրցանակաբաշխությունում շահել է «Լավագույն բրիտանական ալբոմ» մրցանակը։ 2013 թվականի փետրվարի 10-ին խումբն արժանացել է Գրեմմիի «Տարվա ալբոմ» անվանակարգում։ 2013 թվականի փետրվարի 20-ին BRIT Awards մրցանակաբաշխությունում ճանաչվել է լավագույն բրիտանական խումբ։

Խմբի անդամներ 
Մարկուս Մամֆորդ, ծնվել է 1987 թվականի հունվարի 31-ին Կալիֆոռնիա նահանգի Օրինջ շրջանի Անահայմ քաղաքում։ Մարկուսի ծնողները բրիտանացիներ են, արդյունքում նա ունի և՛ բրիտանական, և՛ ամերիկյան քաղաքացիություն։ Մամդորդն ունի մեծ եղբայր՝ Ջեյմսը։ 2012-ին ամուսնացել է բրիտանացի դերասանուհի Քերի Մալլիգանի հետ։ Նրանց դուստրը՝ Էվելինը, ծնվել է 2015-ի սեպտեմբերին։ Մարկուսը խմբի առաջատար կատարողն է, նաև նվագում է կիթառ, հարվածային գործիքներ և մանդոլինա։

ՈՒինսթոն Մարշալ, ծնվել է 1988 թվականի դեկտեմբերի 7-ին։ ՈՒնի մեկ քույր՝ Ջիովաննան։ 2016 թվականի հոկտեմբերի 15-ին ամուսնացել է ամերիկացի դերասանուհի Դիաննա Էյգրոնի հետ։ ՈՒինսթոնը խմբի ստեղծողներից է, նվագում է կիթառ, բանջո և երգում է որպես բեք-վոկալ։

Բեն Լովեթ, ծնվել է 1986 թվականի սեպտեմբերի 30-ին Ուելսի մայրաքաղաք Քարդիֆում, հետագայում տեղափոխվել է Լոնդոն։ Համագործակցել է Էլլի Գոլդինգի հետ վերջինիս Lights (2010) ալբոմի ստեղծման աշխատանքներում։ Բենը խմբի հիմնադիրներից է, նվագում է դաշնամուր, ստեղնաշարային գործիքներ, ինչպես նաև ակորդեոն, հարվածային գործիքներ, կիթառ և երգում է որպես բեք-վոկալ։

Թեդ Դվեյն, ծնվել է 1984 թվականի օգոստոսի 15-ին։ Զբաղվում է նաև լուսանկարչությամբ և ունի իր սեփական լուսանկարչական բլոգը խմբի կայքէջում։ Նրա առաջին լուսանկարչական ցուցահանդեսը, A show of faces անունով, կայացել է Լոնդոնում 2013 թվականի նոյեմբերի 16-ից մինչև 24-ը։ 2013-ին Դվեյնի մոտ ի հայտ է եկել հեմատոմա, սակայն նա հաջողությամբ վիրահատվել է։ Թեդը խմբի հիմնադիր-անդամներից մեկն է, նվագում է կիթառ, կոնտրաբաս, հարվածային գործիքներ, երգում է որպես բեք-վոկալ։

Պատմություն

Ստեղծում 
Խումբը ձևավորվել է 2007 թվականի դեկտեմբերին Մարկուս Մամֆորդի, ՈՒինսթոն Մարշալի, Բեն Լովեթի և Թեդ Դվեյնի կողմից։ Խմբի անդամները նվագում են կիթառ, հարվածային գործիքներ, ստեղնաշարային գործիքներ, ինչպես նաև օգտագործում են ավանդական ֆոլկի տարրեր և գործիքներ` բանջո, մանդոլինա։ Խմբի անվան ծագումը բացատրվում է այն փաստով, որ ամենաոգևորված անդամը Մարկուս Մամֆորդն էր` խումբը և համերգները կազմակերպող։ Լովեթը նշել է, որ խմբի անունը պետք է արտահայտի «հնագույն ընտանեկան բիզնեսի անվան» իմաստ։

2008 թվականի փետրվարին խումբը շրջագայություն կատարեց Մեծ Բրիտանիայում, իսկ հուլիսին առաջին անգամ հայտնվեց Glastonbury փառատոնին։ Լաուրա Մարլինգի հետ նրանք շրջագայեցին նաև Ավստրալիայում։ Լաուրայի` հանդիսատեսի հետ սահմանափակ շփման արդյունքում տղաներն ուշադրության կենտրոնում հայտնվեցին։ Այս փորձն օգնեց խմբին հաճելի մթնոլորտ ստեղծել իրենց և հանդիսատեսի միջև։ Նրանց առաջին ծրագիրը "Love Your Ground" "EP"-ն էր, որը ձևավորվեց մեկ տարվա ընթացքում և թողարկվեց 2008-ի նոյեմբերին։

Sigh No More 
2008-2009 թվականներին խումբը ելույթներ էր ունենում ԱՄՆ-ի և Բրիտանիայի ոչ շատ մեծ բեմերում ` գրավելով հանդիսատեսի ուշադրությունը Love Your Ground-ի երգերով և այլ աշխատանքներով, որոնք հող նախապատրաստեցին Sigh No More-ի ստեղծման համար Ալբոմը ձայնագրվեց Մարկուս Դրավսի օգնությամբ։ Love Your Ground-ից ընդգրկվեց միայն Little Lion Man երգը։ Տղաներն իրենք ֆինանսավորեցին իրենց առաջին ալբոմը և 2009-ին Լաուրա Մարլինգի աջակցությամբ կրկին շրջագայեցին` դառնալով նրա Speaking because I Can (2010) ալբոմի օգնական երաժիշտները։ Արդեն 2009-ի օգոստոսին նրանք պայմանագիր կնքեցին Island Records-ի հետ Բրիտանիայում, ինչպես նաև այլ երկրներում և հիմնադրեցին սեփական Gentlmen of the Road ընկերությունը, որը հովանավորում և կազմակերպում է Stopover Festivals-ի միջազգային շարքը։ Դրանք փառատոններ են, որոնք անցկացվում են փոքր քաղաքներում և գյուղերում, որտեղ սովորաբար խմբերն ու կատարողները ելույթներ չեն ունենում։ Ծրագիրը նպատակ ունի ֆինանսավորելու այդպիսի շրջանները և օգնելու տեղական բիզնեսներին։

2010 թվականի փետրվարին խումբը հայտնվեց ամերիկյան հեռուստատեսությունում, հաջողությունների հասավ Ավստրալիայում և Նոր Զելանդիայում։ 2010-ի դեկտեմբերին խումբն առաջադրվեց Գրեմմիի երկու անվանակարգում, մրցանակներ չնվաճվեցին, սակայն նրանց ելույթը բարձրացրեց ալբոմի վաճառքի ցուցանիշը 99%-ով ԱՄՆ-ում և հասցրեց երկրորդ հորիզոնականի Բրիտանիայում և Բիլբորդ 200-ում։ Դեկտեմբերի 7-ին Հնդկաստանի Դելլի քաղաքում թողարկվեց EP ալբոմ Dharohor Project-ի, Mumford and Sons-ի և Լաուրա Մարլինգի համագործակցությամբ։ 2011-ին Sigh No More-ը ճանաչվեց տարվա ալբոմ Brit Awards-ում։ Նրանք շրջագայեցին ԱՄՆ-ում և սկսեցին երգեր գրել նոր ալբոմի համար։ Տղաները հայտնվեցին նաև երաժշտական վավերագրական Big Easy Express ֆիլմում (ռեժիսոր` Էմմեթ Մալլոյ), որը 2013-ին արժանացավ Գրեմմիի «Լավագույն երկարաձիգ հոլովակ» անվանակարգում։ Խումբը երկու երգ ձայնագրեց Անդրեա Արնոլդի Wuthering Heights-ի համար և 2012-ի հունիսին համագործակցեց Birdy-ի հետ Pixar ընկերության Խիզախը (անիմացիոն ֆիլմ) մուլտֆիլմի համար գրված Learn Me Right երգի ստեղծման աշխատանքներում, որը վերանվանվեց Not with Haste։

Babel 
Երկրորդ ստուդիական ալբոմը` Babel-ը, թողարկվեց 2012 թվականի սեպտեմբերի 24-ին։ Երգացանկը ներառում է 12 երգ և երեք լրացուցիչ երգ։ Գլխավոր սինգլը I Will Wait երգն է։ Պրեմիերայից հետո Babel-ն առաջինն էր Մեծ Բրիտանիայում և ԱՄՆ-ի Բիլբորդ 200-ում։ Առաջին շաբաթվա ընթացքում ալբոմը վաճառվեց 158 հազար օրինակով Մեծ Բրիտանիայում, ԱՄՆ-ում` 600 հազար օրինակով, իսկ ամբողջ աշխարհում` մոտ մեկ միլիոն օրինակով։ Արդյունքում, Babel-ը 2013 թվականի փետրվարի 10-ին նվաճեց Գրեմմի «Տարվա ալբոմ» անվանակարգում։

2013-ի ընթացքում խումբը շարունակեց իր Gentlmen of the Road շրջագայությունը։ Տեխասում ելույթից հետո խմբի անդամներից Թեդ Դվեյնը հոսպիտալացվեց։ Նրա մոտ ախտորոշվեց գլխուղեղի արյունահավաք, որը պահանջում էր վիրահատություն։ Տղաները հետաձգեցին իրենց Summer Stampede Tour-ի մնացած ելույթները և վերադարձան Բրիտանիա։ Դվեյնը հաջողությամբ վիրահատվեց և կարողացավ մասնակցել Glastonbury փառատոնին 2013-ի հունիսի 30-ին։ Նրանք շարունակեցին շրջագայել ԱՄՆ-ում, Կանադայում և Մեծ Բրիտանիայում մինչև սեպտեմբեր։ Babel-ի շրջագայությունից հետո խումբը հինգ ամսով գնաց ընդմիջման և վերադարձավ 2014-ի փետրվարին` աշխատելու իրենց երրորդ ալբոմի վրա։

Wilder Mind 
Երրորդ ալբոմի պրեմիերայի մասին հայտարարվել էր 2015 թվականի մարտի 2-ին։ Այն թողարկվեց մայիսի 4-ին, իսկ մայիսի 9-ին ռադիոկայաններով արդեն լսվում էր ալբոմի առաջին սինգլը` Believe-ը։ Հայտարարվեց նաև Gentlmen of the Road-ի ամառային շրջագայության մասին։ 2015-ի սկզբում հաստատվեց նրանց` Մեծ Բրիտանիայի և Իռլանդիայի շրջագայության և փառատոնների մասնակցության ժամանակացույցը։ Խմբի կենդանի վերադարձը կայացավ Լոնդոնում` Հեքնիի Օսլո պողոտայում, 2015-ի մարտի 10-ին։ Նրանք նվագեցին երկրպագուների համար երկու գիշեր և շարունակեցին իրենց ելույթները Բեռլինի, Լոս Անջելեսի, Նյու Յորքի, Տորոնտոյի փոքրիկ պողոտաներում` մնալով երկու գիշեր ամեն քաղաքում։ Տղաներն իրենց ալբոմը գովազդեցին հայտնվելով հեռուստաեթերում և ռադիոկայաններում։ 2015-ի հունիսի 2-ին Բրուքլինից սկսվեց ամառային շրջագայությունը Հյուսիսային Ամերիկայում։

2016 թվականի հունիսի 17-ին խումբը թողարկեց EP ալբոմ` Johannesburg անվանումով։

Սկավառակագրություն

Ստուդիական ալբոմներ և սինգլեր

Տեսահոլովակներ

Ծանոթագրություններ 

«Գրեմմի» մրցանակի դափնեկիրներ
Brit Awards մրցանակի դափնեկիրներ